b'\n_START_ARTICLE_\nAnka Vidovi\xc4\x8d Miklav\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRojena je bila v Gornji Radgoni, Leopoldu Vidovi\xc4\x8du in Ani r. Verstov\xc5\xa1ek. Po zgodnjem otro\xc5\xa1tvu v Gostivaru, (Makedonija), je osnovno \xc5\xa1olo in ni\xc5\xbejo gimnazijo obiskovala v Tr\xc5\xbei\xc4\x8du, nato u\xc4\x8ditelji\xc5\xa1\xc4\x8de v  Ljubljani. Leta 1955 se je vpisala na ljubljansko Filozofsko fakulteto in ob delni zaposlitvi diplomirala leta 1961 na oddelku za zgodovino._NEWLINE_Po triletnem pedago\xc5\xa1kem delu se je leta 1964 zaposlila  kot strokovna sodelavka na In\xc5\xa1titutu za zgodovino delavskega gibanja v Ljubljani (danes In\xc5\xa1titut za novej\xc5\xa1o zgodovino). S sodelavkami je sestavila obse\xc5\xbeen katalog \xc4\x8dasopisnih in revialnih \xc4\x8dlankov iz \xc4\x8dasa med prvo in drugo svetovno vojno, ki je delno iz\xc5\xa1el pod naslovom: Bibliografija \xc4\x8dlankov o delavskem gibanju na Slovenskem v slovenskih \xc4\x8dasnikih in \xc4\x8dasopisih\xc2\xa0: od 1. januarja 1917 do 26. marca 1941 zgolj za leto 1917. Sama je leta 1973 sestavila Bibliografsko kazalo Kronike\xc2\xa0: \xc4\x8dasopisa za slovensko krajevno zgodovino (1953-1972) in Bibliografsko kazalo Kronike slovenskih mest (1934-1940)._NEWLINE_Raziskovala je tudi tematske sklope novej\xc5\xa1e zgodovine. Leta 1980 je iz\xc5\xa1la nagrajena monografija Slovenski \xc5\xbeelezni\xc4\x8darji pod italijansko okupacijo v Ljubljanski pokrajini 1941-1943.  (COBISS). V zgodovinskih raziskavah obdobja 1918-1941 je posebno pozornost posvetila mladinskim, prosvetno-kulturnim, kme\xc4\x8dko-stanovskim, narodnoobrambnim in \xc5\xbeenskim organizacijam in dru\xc5\xa1tvom, idejnopoliti\xc4\x8dnim vpra\xc5\xa1anjem ter strankam, delno v marksisti\xc4\x8dnem, predvsem pa v liberalnem in katoli\xc5\xa1kem taboru. Kronolo\xc5\xa1ko se je v raziskavah osredoto\xc4\x8dila predvsem na trideseta leta dvajsetega stoletja. Leta 1992 je bila promovirana za doktorico zgodovinskih znanosti in 1998 izvoljena v naziv znanstvene svetnice In\xc5\xa1tituta za novej\xc5\xa1o zgodovino. Disertacija "Mladina med nacionalizmom in katolicizmom" (1994) sodi med temeljna dela o politiki in ideologiji na Slovenskem med obema vojnama. Rezultate raziskovalnega dela je objavila v \xc5\xa1tevilnih znanstvenih razpravah ter na znanstvenih posvetih kakor tudi v 58 geslih Enciklopedije Slovenije. Posebej se je posve\xc4\x8dala tudi krajevni zgodovini in v okviru upravne ureditve med obema vojnama predstavila rezultate mikroraziskav za \xc5\xa1tevilne okraje. Bila je tudi soavtorica knjige Slovenska novej\xc5\xa1a zgodovina\xc2\xa0: od programa Zedinjena Slovenija do mednarodnega priznanja Republike Slovenije\xc2\xa0: 1848-1992 (Ljubljana, 2005).'